Ferie fra det forkortede ferieår fra den 1. maj til og med den 31. august 2020

En lønmodtager kan som udgangspunkt ikke få udbetalt feriepengene for den ferie, som ikke blev afholdt i det forkortede ferieår, og som derfor er videreført til næste ferieafholdelsesperiode, uden at ferien holdes.

Ferie, som en lønmodtager ikke har holdt i det forkortede ferieår, videreføres automatisk til afholdelse efter de nye regler om samtidighedsferie. Det betyder, at lønmodtageren kan holde ferien frem til og med den 31. december 2021.

Udgangspunktet efter den nye ferielov er, at optjent ferie ud over 4 uger (20 feriedage), som ikke er afholdt eller overført efter udløbet af ferieafholdelsesperioden den 31. december, kan udbetales til lønmodtageren.

De 16,64 dage, der er optjent til afholdelse i det forkortede ferieår sommeren 2020, har en særlig status, og indgår ikke i den ferie, som kan udbetales/overføres i det løbende ansættelsesforhold.

Det betyder, at hvis lønmodtageren ikke afholdt ferien i sommeren 2020, skal lønmodtageren holde de op til 16,64 dage, der er videreført, inden udløbet af den første ferieafholdelsesperiode den 31. december 2021. Lønmodtageren skal også inden den 31. december 2021 holde op til 4 ugers ferie, som lønmodtageren løbende optjener i perioden fra den 1. september 2020 til den 31. august 2021.

Holder lønmodtageren ikke ferien inden senest den 31. december 2021, bortfalder retten til både ferien og feriepengene.

**Udbetaling af ferie overført til det forkortede ferieår**

Er der overført ferie fra ferieåret 2019/2020 til det forkortede ferierår fra 1. maj 2020 til den 31. august 2020, kan denne ferie udbetales efter den 31. december 2021. Det skyldes, at denne ferie ikke er særligt beskyttet og derfor indgår i den ferie, som kan udbetales efter den 31. december 2021.

*Eksempel*

*En lønmodtager overfører 10 feriedage fra ferieåret 2019/2020 til det forkortede ferieår fra 1. maj til 31. august 2020 og har derfor 26,64 feriedage til brug i det forkortede ferieår. Lønmodtageren holder ikke ferie i det forkortede ferieår og får derfor automatisk videreført de 26,64 feriedage til den nuværende ferieafholdelsesperiode. Lønmodtageren optjener herefter løbende 25 feriedage frem til den 31. august 2021.*

*Lønmodtageren kan efter ferieafholdelsesperiodens udløb den 31. december 2021 få udbetalt:*

*10 feriedage som er overført til det korte ferieår +*

*5 feriedage for den ferie, som er optjent løbende i ferieåret fra 1. september 2020 til 31. august 2021*

*15 feriedage i eksemplet, som lønmodtageren ikke har holdt senest den 31. december, kan således udbetales.*

Det er muligt at udbetale dagene også selvom lønmodtageren ikke har holdt den ferie/eller kun har holdt dele af den ferie, som ikke kan udbetales (16,64 + 20 feriedage). Det er også uden betydning, hvordan og hvornår denne ferie evt. er afholdt i perioden 1. maj 2020 til 31. december 2021.

Det er en betingelse for udbetaling, at lønmodtageren i ferieafholdelsesperioden fra den 1. september 2020 til den 31. december 2021 ikke har modtaget visse former for offentlige ydelser, herunder arbejdsløshedsdagpenge, kontanthjælp eller efterløn for flere dage, end lønmodtageren har uhævede feriepenge for.

**Overførsel af ferie overført til det forkortede ferieår**

Er der overført ferie fra ferieåret 2019/2020 til det forkortede ferieår kan denne ferie overføres efter den 31. december 2021. Lønmodtageren holder ikke ferie i det forkortede ferieår og får derfor automatisk videreført de 26,64 feriedage til den nuværende ferieafholdelsesperiode. Det skyldes, at denne ferie ikke er særligt beskyttet og derfor indgår i den ferie, som kan overføres til den efterfølgende ferieafholdelsesperiode efter regler om overførsel af ferie.

*Eksempel*

*En lønmodtager overfører 10 feriedage fra ferieåret 2019/2020 til det forkortede ferieår fra 1. maj til 31. august 2020 og har derfor 26,64 feriedage til brug i det forkortede ferieår. Lønmodtageren optjener herefter løbende 25 feriedage frem til den 31. august 2021.*

*Lønmodtageren kan før ferieafholdelsesperiodens udløb den 31. december 2021 få overført:*

*10 feriedage som er overført til det korte ferieår +*

*5 feriedage for den ferie, som er optjent løbende i ferieåret fra 1. september 2020 til 31. august 2021*

*I eksemplet kan 15 feriedage, som lønmodtageren ikke har holdt senest den 31. december, således overføres til den efterfølgende ferieafholdelsesperiode.*

Overførselsadgangen afhænger ikke af, om lønmodtageren har holdt den ferie, som ikke kan overføres (16,64 + 20 feriedage). Det er også uden betydning, hvordan og hvornår denne ferie er afholdt.

Det er en betingelse for at overføre ferien, at lønmodtageren indgår en aftale med sin arbejdsgiver senest den 31. december 2021.

**Ophørt ansættelse inden den 31. december 2021**

Har lønmodtageren inden udløbet af ferieafholdelsesperioden den 31. december 2021 skiftet arbejde, eller i øvrigt ophørt i et ansættelsesforhold inden da, vil det være muligt at få udbetalt feriepengene efter ferieafholdelsesperiodens udløb som uhævede feriepenge, hvis lønmodtageren opfylder betingelserne herfor.

Det er en betingelse for udbetaling, at lønmodtageren i ferieafholdelsesperioden fra den 1. september 2020 til den 31. december 2021 ikke har modtaget visse former for offentlige ydelser, herunder arbejdsløshedsdagpenge, kontanthjælp eller efterløn for flere dage, end lønmodtageren har uhævede feriepenge for.